Lars Kramer Mikkelsen (S), 2002-01-15:
Jeg beklager, hr. formand.
Der må være sket en misforståelse mellem vores partisekretariat og Præsidiet.
Jeg vil på Socialdemokratiets vegne fremlægge vore ordførerbemærkninger til L 13, L 20, L 23 og L 26.
Når vi ønsker at diskutere lovforslagene samlet, er det, fordi de samlet vil skabe bedre forhold for udbygningen af den danske boligmasse og ikke mindst medvirke til at få bygget et langt større antal boliger.
Vi ønsker i Socialdemokratiet at få gang i boligbyggeriet, for behovet er stort.
Allerede før valget var den socialdemokratiske by- og boligminister
i gang med en række tiltag, der havde til formål at udbygge og forbedre lejeboligmarkedet.
Disse tiltag var samlet i en boligpakke med titlen »Flere boliger og øget mobilitet«, og det er nogle af disse tiltag, vi behandler her i dag.
Situationen i dag er den, at de tårnhøje priser på ejerboliger betyder, at der er opstået alt for lange ventelister til både private og almene boliger; det omvendte kunne der nok også argumenteres for.
Vi kender jo alle eksempler på, at der er ganske lang ventetid til lejeboliger, og derfor ønsker vi i Socialdemokratiet at få gang i lejeboligbyggeriet og i boligbyggeriet generelt.
Svaret på de lange ventelister er at få massiv gang i byggeriet af almene boliger.
Det er her, nøglen til løsningen ligger.
Vi vil i Socialdemokratiet have gang i byggeriet, og nu får regeringen mulighed for at tage handsken op, for
her ligger det forslag, der kan få byggeriet i Danmark i gang. Det blev af den tidligere socialdemokratiske regering foreslået, at man ændrede en række regler for at gøre det mere attraktivt for både kommuner og pensionskasser at bygge boliger, og der blev lagt op til og afsat økonomi til at indføre en række nye boligformer, så boligmassen i højere grad ville afspejle befolkningens meget forskellige ønsker og krav til boliger.
Kun ved at skabe kvarterer med blandede boligformer kan vi nemlig sikre, at der ikke sker
Tendensen til, at ressourcestærke borgere flytter fra kvarterer med socialt boligbyggeri, er til stede i visse områder; det erkender vi.
Det er også ved at udvikle sig til noget, der minder om en ond cirkel, nogle steder; det erkender vi også.
Den udvikling skal vendes, hvis vi ikke skal ende i en situation, hvor de tungeste boligområder i landet bliver til sociale ghettoer.
Men det skal ske af interesse for menneskene, der bor der.
Det er det afgørende for Socialdemokratiet.
Forslagene indeholder et økonomisk incitament for kommunerne og de almene boligselskaber til at bygge flere boliger, og det er taget med på grund af kommunernes ønske om at få nedsat satsen for den kommunale grundkapital, der i dag ligger på 14 pct.
Lovforslaget vil halvere det kommunale indskud og dermed kommunernes udgifter i forbindelse med opførelsen af alment boligbyggeri.
Boligpakken, som disse forslag jo også kaldes, indeholder også et forslag om en aktivering af Landsbyggefondens øgede midler.
Midlerne foreslås anvendt til både at kunne finansiere nybyggeri og gennemførelse af forbedringer, således som den tidligere regering indgik aftale om med den almene boligsektor.
Lovforslagene indeholder skabelsen af to nye boligformer, fælles 4'eren og medejerboligen.
Fælles 4'erne vil for det første åbne mulighed for, at flere unge får en chance for at komme ind på boligmarkedet, og de vil i øvrigt ikke kræve kommunal finansiering, hvorfor kommunerne ikke vil have nogen omkostninger ved at bygge den nye type boliger.
Derudover har fælles 4'erne den fordel, at de senere kan lægges sammen til store familielejligheder, hvis situationen på boligmarkedet skulle ændre sig.
Der er derfor ingen som helst tvivl om, at fælles 4'eren kan være et tiltrængt nyskabende forslag til at få skabt fornyelse i boligmassen og samtidig give mange unge mennesker et tiltrængt tag over hovedet.
Ministeren var tidligere inde på, at der var for mange regler i lovforslagene, og at det var dét, der bl.a. blokerede for, at man ikke kunne støtte fælles 4'eren.
Hvis ministeren vil høre efter, vil jeg da godt tilkendegive, at vi er parat til at diskutere det her.
Hvis der er nogle regelblokeringer i forslagene, som gør, at regeringen ikke kan overtales til at gå med, eller nogle regler, der er for stive, kunne man vel forhandle om det.
Vi er da villige til at se på, hvor der kan blødes op i de stive regler, som ministeren kan se, men som vi andre ikke kan se.
Vi er parat til at forhandle om det, hr. minister, og vi håber, at fælles 4'eren kan være med til at give mange unge mennesker et tiltrængt tag over hovedet fremover.
Også medejerboligen vil gøre boligmarkedet mere fleksibelt.
Der åbnes her mulighed for, at lejerne i alment byggeri kan købe en del af deres bolig og dermed opnå en vis selvbestemmelsesret med hensyn til indretning og istandsættelse af deres bolig.
Endelig vil den forbedrede råderet i alment boligbyggeri betyde, at lejerne kan vælge selv at betale for forbedring af boligen.
I forbindelse med fraflytning kan disse forbedringer så sælges videre til den nye lejer, præcis som vi i dag kender det fra andelsboliger.
Frihed er godt, og stor indflydelse på egen boform er at foretrække.
Det er vi enige i i Socialdemokratiet, og derfor har vi fremsat forslagene. Vi ønsker i Socialdemokratiet at bygge boliger, vi ønsker at give folk indflydelse på og valgfrihed med hensyn til deres boligers indretning.
Vi ønsker et Danmark, hvor alle er med, og hvor der er boliger til alle, for det vil give den enkelte mulighed for selv at bestemme, hvor og hvordan man vil bo.
Boligen skal tilpasses mennesket og ikke omvendt.